
Minőség a projektmenedzsmentben – A projektsztenderdizálás lehetőségei az autóipar beszerzésben

Kulcsszavak: projektmenedzsment; beszerzés; autóipar; sztenderdizálás; szabvány
Egy beszerzési osztály feladata gondoskodni a beszerzett anyagok, eszközök a lehető legjobb minőségben való gazdaságos biztosításáról. Mivel az autóipar napjaink egyik legerősebb versenykörnyezetében működik, kiemelten fontos a megfelelő partnerek kiválasztása, melynek során számos tényezőt kell figyelembe venni. A megfelelő ár-érték arány elérése körültekintést, gondosságot igényel a kapcsolódó projektek megtervezésénél és végrehajtásánál. De hogyan lehet ezt jól csinálni?
A választ jelen dolgozatban a projektminőség menedzselésén keresztül mutatom be, mely nemcsak a projekt tárgyát (pl. egy alkatrészt), hanem magát a projekt levezetésének folyamatát hivatott támogatni. Ennek szakirodalmi bázisa kerül összefoglalásra az első oldalakon. Fontosnak tartom letisztázni a projekt, a minőség és a projektminőség fogalmát, valamint a teljesség igénye nélkül bemutatni néhány olyan módszertant, szabványt, melyek a projektminőség menedzselésében nyújtanak elméleti és gyakorlati útmutatást.
A dolgozat a gyakorlati alkalmazhatóságra helyezi a hangsúlyt, a következő nagyobb gondolati egysége már a vállalati életből hoz példát. Röviden bemutatásra kerül a bázisszervezet – egy autóipari multinacionális cég –, annak is specifikáltan a beszerzési tevékenysége. Ezáltal a már megismert projektminőség menedzsment elmélet felhasználási lehetőségeit beszállító-kiválasztási (mely technikai részről magába foglalja a beszerzett alkatrész teljes jóváhagyási folyamatát is) projekteken keresztül láttatom.
Az utolsó fejezetekben foglalom össze a feltárt hiányosságokat, továbbá a projektmenedzsment tevékenység fejlesztéséhez szükséges „best practice”-eket a bázisszervezet számára.



